Sag C-399/14

Grüne Liga Sachsen eV m.fl.

mod

Freistaat Sachsen

(anmodning om præjudiciel afgørelse indgivet af Bundesverwaltungsgericht)

»Præjudiciel forelæggelse — direktiv 92/43/EØF — artikel 6, stk. 2-4 — lokalitet, der er opført på listen over lokaliteter af fællesskabsbetydning efter tilladelsen til et projekt, men inden påbegyndelsen af udførelsen af dette — undersøgelse af projektet efter opførelsen af lokaliteten på den nævnte liste — krav til denne undersøgelse — konsekvenser af projektets afslutning for valget af alternativer«

Sammendrag – Domstolens dom (Tredje Afdeling) af 14. januar 2016

Miljø – bevaring af naturtyper samt vilde dyr og planter – direktiv 92/43 – særlige bevaringsområder – medlemsstaternes forpligtelser – vurdering af et projekts virkninger på en lokalitet – gennemførelse af en ny vurdering med henblik på at afhjælpe fejl, der er blevet konstateret i den første vurdering – konstatering af en risiko for forringelse af naturtyperne eller for væsentlige forstyrrelser for arter – undersøgelse af alternative løsninger – konsekvenser af projektets afslutning for valget af alternativer

Artikel 6, stk. 2, i direktiv 92/43 om bevaring af naturtyper samt vilde dyr og planter skal fortolkes således, at en plan eller et projekt, der ikke er direkte forbundet med eller nødvendig for en lokalitets forvaltning, og som er blevet tilladt efter en undersøgelse, der ikke opfylder kravene i dette direktivs artikel 6, stk. 3, før opførelsen af den pågældende lokalitet på listen over lokaliteter af fællesskabsbetydning, fra de kompetente myndigheders side skal gøres til genstand for en efterfølgende undersøgelse af dens virkninger på denne lokalitet, hvis denne undersøgelse udgør den eneste passende foranstaltning for at undgå, at udførelsen af den nævnte plan eller det nævnte projekt medfører en forringelse eller forstyrrelser, som kan påvirke lokaliteten væsentligt i betragtning af formålene med dette direktiv. Det påhviler den nationale ret at kontrollere, hvorvidt disse betingelser er opfyldt. Artikel 6, stk. 2, i direktiv 92/43 fastsætter nemlig en forpligtelse til generel beskyttelse, der tilsigter, at der træffes passende beskyttelsesforanstaltninger for at undgå en forringelse og forstyrrelser, der kan få væsentlige virkninger med hensyn til dette direktivs målsætninger. Denne forpligtelse er løbende. I denne henseende bemærkes, at når en sandsynlighed eller en risiko for en sådan forringelse eller sådanne forstyrrelser kan opstå, fordi der ikke som passende foranstaltning som omhandlet i nævnte artikel 6, stk. 2, er blevet foretaget en efterfølgende undersøgelse af virkningerne af en plan eller et projekt på den pågældende lokalitet på grundlag af den bedste specifikke viden, giver forpligtelsen til generel beskyttelse sig til udtryk i en forpligtelse til at foretage denne undersøgelse. (jf. præmis 37 og 44-46 samt domskonkl. 1)

Jf. afgørelsens tekst. (jf. præmis 49 og 50)

Artikel 6, stk. 2, i direktiv 92/43 om bevaring af naturtyper samt vilde dyr og planter skal fortolkes således, at hvis en efterfølgende undersøgelse af indvirkninger på den pågældende lokalitet af en plan eller et projekt, hvis udførelse er påbegyndt efter opførelsen af denne lokalitet på listen over lokaliteter af fællesskabsbetydning viser sig at være nødvendig, skal denne undersøgelse foretages i overensstemmelse med kravene i dette direktivs artikel 6, stk. 3. En sådan undersøgelse skal tage hensyn til alle de oplysninger, der forelå på tidspunktet for denne opførelse, og til alle de indvirkninger, der er indtrådt eller kan indtræde som følge af en delvis eller hel udførelse af denne plan eller dette projekt på den pågældende lokalitet efter dette tidspunkt. Når artikel 6, stk. 2, i direktiv 92/43 medfører en forpligtelse til at foretage en efterfølgende undersøgelse af virkningerne på den pågældende lokalitet af en plan eller et projekt, skal en sådan undersøgelse nemlig sætte den kompetente myndighed i stand til at sikre, at udførelsen af den nævnte plan eller det nævnte projekt ikke vil medføre en forringelse eller forstyrrelser, der kan have betydelige konsekvenser for dette direktivs målsætninger. Hvis en efterfølgende undersøgelse på grundlag af den nævnte artikel 6, stk. 2, i det foreliggende tilfælde viser sig at være en passende foranstaltning som omhandlet i denne bestemmelse, skal denne undersøgelse derfor på detaljeret måde definere, hvilke risici for ødelæggelse eller forstyrrelser, som kan have betydelige konsekvenser som omhandlet i den nævnte bestemmelse, udførelsen af den pågældende plan eller det pågældende projekt medfører, og være foretaget i overensstemmelse med kravene i dette direktivs artikel 6, stk. 3. En undersøgelse, der opfylder kravene i artikel 6, stk. 3, i direktiv 92/43, er i øvrigt analogt med dette direktivs artikel 6, stk. 4, nødvendig i alle de tilfælde, hvor et projekt, der er uforeneligt med bevarelsesmålsætningerne for den pågældende lokalitet, skal udføres af bydende nødvendige hensyn til væsentlige samfundsinteresser. (jf. præmis 53, 54, 56 og 62 samt domskonkl.)